Deffir talzaɣi-nnes n wureɣ tamezwarut ay d-yerbeḥ deg Fuṛaṛ yezrin deg umsazwar agraɣlan n uzatim n uzemmur n Dubay (Dubai Olive Oil Competition, DOOC), anfaras Hakim Alileche, yellan d amli n tmeṛka n « Dahbia », yewwi tazalɣi-nnes n wureɣ tis snat ass n 30 Yulyu yezrin ɣef ufaris-nnes ay yeqqimen s tɣara-nni ay yella yesɛa-tt semmus n wayyuren aya.
Deg yiwet n tesguri i Tnegga n Yisalan n Zzayer, iwekked-d Mass Alileche dakken tazalɣi-a tamaynut n wureɣ tettunefk-as ɣef « uzatim-nni ay yettwaselḍen deg Fuṛaṛ yezrin yernu d yiwet n tesmilt n yimgillan d tagraɣlant » ay ifernen azatim-nnes.
« Azatim-nni yeqqim swaswa akken yella deffir semmus n wayyuren yernu d aya ay t-yeǧǧan ad d-yawi tazalɣi-nnes tis snat », ɣef wakken ay d-yessegza.
Yummar Mass Alileche imi ay d-yewwi tazalɣi-a i tikkelt tis snat, yernu yenna-d dakken aya yesskanay-d taɣara « taneblalt » n uzatim n uzemmur azzayri.
« Aya yesskanay-d dakken infarasen izzayriyen n uzatim sɛan timesnegt d tameqrant deg wayen yerzan tiẓdin n uzemmur i tussfa n uzatim d aqeyyar mliḥ », ɣef wakken ay d-yerna.
Yewwi-d yakan Mass Alileche mennaw n tzalɣiwin niḍen gar-asent tazalɣi n wureɣ n umsazwar agraɣlan n uzatim n uzemmur aqeyyar n Japun (Japan Olive Oil Prize) deg Mayu yezrin.
kab_Latn kab_Latn kab_Latn kab_Latn kab_Latn kab_Latn